钦定古今图书集成/明伦汇编/氏族典/第187卷 > 萧憺
## 钦定古今图书集成/明伦汇编/氏族典/第187卷 > 萧憺

按《梁书始兴忠武王憺传》：“始兴忠武王憺，字僧达，太
祖第十一子也。数岁，所生母吴太妃卒，憺哀感傍人。
齐世，弱冠为西中郎法曹行参军，迁外兵参军。义师
起，南康王承制，以憺为冠军将军、西中郎谘议参军，
迁相国从事中郎。和帝立，以憺为给事黄门侍郎。时
巴东太守萧慧训子璝等及巴西太守鲁休烈举兵”
逼荆州，尚书仆射夏侯详议征兵雍州，南平王伟遣
憺赴之。是冬，高祖平建业。明年春，和帝将发江陵，诏
以憺为使持节、都督荆湘益宁南北秦六州诸军事、
平西将军、荆州刺史。未拜，天监元年，加安西将军，封
始兴郡王。七年，慈母陈太妃薨，水浆不入口六日，居
丧过礼，高祖优诏勉之，使摄州任。是冬，诏征以本号还朝。八年，为平北将军、护军将军，领石头戍事。寻迁
中军将军、中书令，俄领卫尉卿。憺性劳谦，降意接士，
常与宾客连榻而坐，时论称之。是秋，出为使持节、散
骑常侍、都督南北兖徐青冀五州诸军事、镇北将军、
南兖州刺史。九年，迁都督益宁南梁南北秦沙六州
诸军事、镇西将军、益州刺史。开立学校，劝课就业。十
四年，迁都督荆湘雍宁南梁南北秦七州诸军事、镇
右将军、荆州刺史。十八年，征为侍中、中抚将军、开府
仪同三司、领军将军。普通三年十一月薨，时年四十
五。追赠侍中、司徒、骠骑将军，谥曰忠武。